Euroopa Parlamendi resolutsioon,

5. mai 2010,

tähelepanekutega, mis on Ühenduse Kalanduskontrolli Agentuuri 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Ühenduse Kalanduskontrolli Agentuuri 2008. aasta lõplikku raamatupidamise aastaaruannet;

võttes arvesse kontrollikoja aruannet Ühenduse Kalanduskontrolli Agentuuri eelarveaasta 2008 raamatupidamise aastaaruande kohta koos agentuuri vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 26. aprilli 2005. aasta määrust (EÜ) nr 768/2005, millega moodustatakse Ühenduse Kalanduskontrolli Agentuur, [3] eriti selle artiklit 36;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0105/2010),

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009 heakskiidu Ühenduse Kalanduskontrolli Agentuuri tegevdirektori tegevusele agentuuri 2007. aasta eelarve täitmisel [5] ning eelarve täitmisele heakskiidu andmise otsusele lisatud resolutsioonis muu hulgas:

- võttis teadmiseks kontrollikoja tähelepaneku, et agentuuril puudus asjakohane menetlus ülekantavate rahaliste vahendite määramiseks, mistõttu vähemalt 125000 euro ulatuses assigneeringuid kanti üle ilma juriidiliste kohustusteta;

- märkis, et kontrollikoda oli seisukohal, et agentuur ei olnud veel piisavalt dokumenteerinud sisekontrollimenetlusi;

Tulemused

1. võtab teadmiseks kontrollikoja märkuse, et agentuur ei koosta mitmeaastast töökava; rõhutab seepärast nimetatud dokumendi koostamise tähtsust agentuuri strateegia tõhusa rakendamise ja eesmärkide saavutamise jaoks; tervitab siiski agentuuri otsust koostada see dokument vastavalt haldusnõukogu keskpika tähtajaga strateegiale;

2. lisaks kutsub agentuuri üles kaaluma võimalust võtta kõigi oma põhitegevuste kavandamisel kasutusele Gantti diagramm, mis näitaks kiiresti, kui palju aega on iga asjaosaline mingile projektile kulutanud, ning toetaks tulemuste saavutamisele suunatud lähenemisviisi;

3. palub agentuuril tabelis, mis tuleb lisada kontrollikoja järgmisele aruandele, võrrelda vaadeldava aasta eelarve täitmist eelnenud aasta eelarve täitmisega, mis võimaldaks eelarve täitmisele heakskiitu andval asutusel paremini hinnata agentuuri eri aastate täitmise tulemusi;

Eelarve haldamine ja finantsjuhtimine

4. juhib tähelepanu vajadusele parandada agentuuri tegevuse kavandamisel ilmnenud puudusi nii, et edaspidi oleksid eelarve koostamise menetlused piisavalt ranged ja välditaks eelarveridadel olevate summade suurendamist ja/või vähendamist; lisaks rõhutab, et selline olukord on vastuolus sihtotstarbelisuse põhimõttega; muu hulgas märgib, et vastupidiselt kehtivale eeskirjale ei taotletud haldusnõukogult ülekannete heakskiitmist ega teavitatud teda ülekannetest; märgib aga seejuures, et agentuur on kohustunud parandama eelarve kavandamist ja järelevalvet ning sellega vähendama muudatuste tegemist eelarves;

5. võtab teadmiseks ka agentuuri vastuse, milles rõhutatakse, et seoses agentuuri lõplikku asukohta ülekolimisega oli 2008. aasta eelarve kavandamine eriti keeruline;

6. võtab teadmiseks kontrollikoja märkuse, mille kohaselt vastupidiselt finantseeskirja nõuetele võeti teatavad juriidilised kohustused (kokku 1400000 euro ulatuses) enne vastavaid eelarvelisi kulukohustusi;

Sisekontroll

7. kinnitab, et sisekontrollitalitus on esitanud agentuurile 15 soovitust, millest 9 loeti "väga tähtsaks" ja need käsitlevad vajadust töötada välja kogu agentuuri tegevust hõlmav näidikute süsteem, samuti juhtkonna kindlust suurendavat sisemist töökorraldust ja menetluskorda, personalijuhtimist (värbamismenetluste ja dokumenteerimissüsteemide tugevdamine) ning asutusesiseste menetluste vajadust, et vähendada agentuuri maksete hilinemist;

Personal

8. märgib, et 2008. aastal toimus personali värbamine algselt ettenähtust palju kiiremini ja palkadeks kavandatud eelarvelised vahendid jäid vajadusest 35 % ehk 1300000 euro võrra väiksemaks; palub seetõttu agentuuril parandada eelarve täitmise järelevalvet;

9. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 1.

[2] EÜT L 248, 16.9.2002, lk 1.

[3] ELT L 128, 21.5.2005, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 202.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------